Індывідуальны занятак па фарміраванні вымаўленчага боку маўлення для дзяцей старшай групы (5-6 гадоў)

**ПАДАРОЖЖА Ў КРАІНУ СМЯШАРЫКАЎ**

**Праграмныя задачы: з**амацоўваць уменне правільна вымаўляць гук [ш] у словах і сказах, развіваць дакладнасць зрокавага ўспрымання некаляровых выяў на зашумленым фоне і зрокавага суаднясення іх з каляровымі малюнкамі, фарміраваць уменне знаходзіць падобныя словы па гучанні,удакладняць уменне класіфікаваць і абагульняць прадметы па істотнай адзнацы, развіваць зрокавае ўспрыманне, артыкуляцыйную маторыку, лагічае мысленне, памяць, увагу, дробную маторыку; выхоўваць гукавую культуру мовы.

**Матэрыял і абсталяванне:** люстэрка; карткі з практыкаваннямі артыкуляцыйнай маторыкі: «Гадзіннік», «Арэлі», «Пачысцім зубы», «Лапата», «Кубак», «Грыбок», «Гармошка»; папяровая кветачка (маленькага памеру; малюнак для практыкавання “Правядзі сцежку”; для гульні “Знайдзі пару”, машына з Мішай і Машай, малюнкі з гукам [ш]; зашумленыя прадметы і аднолькавыя каляровыя малюнкі; пчолка на палачцы; разразны сюжэтны малюнак для гульні “Складзі малюнак”; малюнкі Смяшарыкаў; дыдактычная гульня “Чацвёрты лішні” на камп’ютары.

**ХОД ЗАНЯТКА**

**Педагог (П.)** Добрай раніцы, (называецца імя дзіцяці). Сёння нас чакае цікавае падарожжа. А куды, ты здагадаешся, калі я прачытаю верш.

*Жывуць у краіне шарыкаў,*

*Шарыкі-Смяшарыкі.*


*Гэта баран, клічуць Бараш.*

*Разумны лось, клічуць Ласяш.*

*Шустры трус, клічуць Крош.*

*Пухленькая хруша, клічуць яе Нюша.*

Паказваюцца малюнкі герояў.



**П.** Ты здагадаўся, куды мы адпраўляемся? Смяшарыкі запрашаюць не толькі нас, але і пэўны гук. Паслухай яшчэ раз, як гучаць імёны і скажы, які гук яны запрашаюць? *(Паўтараюцца імёны Смяшарыкаў: Бараш, Ласяш, Крош, Нюша).*

**П**. Так, гэта гук [ш]. Мы сёння будзем з ім падарожнічаць па краіне Смяшарыкаў.

***Артыкуляцыйная гімнастыка***

**П.** Перад далёкай дарогай у краіну Смяшарыкаў трэба размяцца.

Перад люстэркам праводзіцца артыкуляцыйная гімнастыка з дапамогай малюнкаў: «Гадзіннік», «Арэлі», «Пачысцім зубы», «Лапата», «Кубак», «Грыбок», «Гармошка».

***Дыхальная гімнастыка «Фокус».***

*(На нос прыклейваецца кветачка. Дзіця робіць «Кубак» і дуе на нос)*

Дую, дую, падуваю

І на нос я пападаю.

***Практыкаванне «Правязі сцежку».***

**П.** Каб трапіць у краіну Смяшарыкаў, нам трэба пераадолець вельмі няблізкую дарогу. Правядзі сцежку да краіны Смяшарыкаў і адначасова вымаўляй гук [ш-ш-ш-ш-ш]. Вось мы і дайшлі.

***Гульня “Знайдзі пару”.***

**П. Бараш** прапаноўвае пагуляць у гульню «Знайдзі пару». *(На малюнку зашумленыя прадметы).* Знайдзі такіж каляровы малюнак, пакладзі і назаві прадмет. Правільна вымаўляй гук [ш].

Малюнкі: *шкарпэткі, матрошка, шышка, шпак, клюшка, каштан, шлем, штаны, шпулька, падушка, шпакоўня, шклянка.*

***Гульня “Словы-рыфмы”.***

**П.** У краіне Смяшарыкаў нас сустракае **Ласяш**. Ён любіць складаць вершы і шукае словы, якія падобна гучаць. Дапамажы Ласяшу знайсці пары слоў.

МЫШКА – ШЫШКА МАШЫНА – ШЫНА

МОШКА – КОШКА

**П.** Мы ўжо прайшлі вельмі многа, Ласяш прапаноўвае нам адпачыць.

**ФІЗХВІЛІНКА**

Разам з Крошам мы бяжым *(Бягуць.)*

Пудрым носік з Нюшай *(Пудраць носік.)*

Мы з Ласяшам, удаль глядзім, *(Руку прыкладваюць да галавы, глядзяць удаль.)*

А з Барашам скачам. *(Скачуць на дзвюх нагах на месцы.)*

***Дыдактычная гульня “Чацвёрты лішні”.***

**П.** А цяпер ў краіне Смяшарыкаў нас сустракае **Крош**. Ён падрыхтаваў для цябе гульню “Чацвёрты лішні”.

Дзіцяці прапаноўваюцца малюнкі на экране камп’ютара. Трэба знайсці лішні прадмет і растлумачыць свой выбар. Калі адказ правільны, малюнкі знікаюць, а лішні прадмет застаецца.

Памідор, агурок, груша, капуста.

Вавёрка, заяц, вожык, кошка.

Туфлі, тапкі, боты, шорты.

Машына, шапка, шалік, шорты.

***Гімнастыка для вачэй «Пчолка»***

**П**. У Кроша ёсць вясёлая сяброўка пчолка. Сачы вачыма за ёй, куды яна паляціць.

Паляцела пчолка ўправа,

Паляцела пчолка ўлева,

Паляцела пчолка ўверх,

Паляцела пчолка ўніз,

Па крузе пчолка паляцела

І на кветачку прысела.

*(Дзіця сочыць вачыма за пчолкай).*


***Практыкаванне “Дапоўні сказ”.***

**П.** Мы прыйшлі ў госці да пухленькай **Нюшы**. Да Нюшы прыехалі госці Міша і Маша. Назаві, якія падарункі ў Мішы і Машы для Нюшы.

У Мішы і Машы ў машыне … мяшкі (падушкі, грушы, шышкі).



***Дыдактычная гульня “Складзі малюнак”*** *(сюжэтны малюнак )*



**П.** Каб вярнуцца з краіны Смяшарыкаў, трэба скласці малюнак з частак.

**П.** Вось і закончылася наша падарожжа. Ці спадабалася табе падарожнічаць? Які гук ты браў з сабой? *(Гук [ш].)*Якія ты запомніў словы з гэтым гукам? (Адказ дзіцяці.) Ты сёння добра вымаўляў гук [ш], таму смяшарыкі

дораць падарунак. Ты малайчынка!